ΚΟΙΝΗ ΘΕΣΗ (ΕΚ) αριθ. 9/95 η οποία καθορίστηκε απο το Συμβούλιο στις 2 Ιουνίου 1995 για τη θέσπιση απόφασης του Ευρωπαϊκού Κοινοβουλίου και του Συμβουλίου της . . . για τη θέσπιση σχεδίου δράσης για την καταπολέμηση του καρκίνου στο πλαίσιο δράσης στον τομέα της δημόσιας υγείας για την περίοδο 1996-2000 (95/C 216/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 129,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη της Επιτροπής των Περιφερειών (3),

Αποφασίζοντας σύμφωνα με τη διαδικασία που προβλέπεται στο άρθρο 189 Β της συνθήκης (4),

Εκτιμώντας:

1. Ότι, κατά τις συνεδριάσεις του Ιουνίου 1985 στο Μιλάνο και του Δεκεμβρίου 1985 στο Λουξεμβούργο, το Ευρωπαϊκό Συμβούλιο τόνισε τη σπουδαιότητα ενός ευρωπαϊκού προγράμματος καταπολέμησης του καρκίνου.

2. Ότι το Συμβούλιο και οι εκπρόσωποι των κυβερνήσεων των κρατών μελών που συνήλθαν στα πλαίσια του Συμβουλίου εξέδωσαν ψήφισμα στις 7 Ιουλίου 1986 σχετικά με ένα πρώτο πρόγραμμα δράσης των Ευρωπαϊκών Κοινοτήτων για την καταπολέμηση του καρκίνου (5) και στις 17 Μαΐου 1990 την απόφαση 90/238/Ευρατόμ, EKAX, EOK για τη θέσπιση ενός προγράμματος δράσης 1990-1994 στα πλαίσια του προγράμματος «η Ευρώπη κατά του καρκίνου» (6).

3. Ότι το Ευρωπαϊκό Κοινοβούλιο στο ψήφισμά του της 19ης Νοεμβρίου 1993 (7), ζήτησε να εντατικοποιηθούν οι δραστηριότητες για την καταπολέμηση του καρκίνου.

4. Ότι στο ψήφισμα της 13ης Δεκεμβρίου 1993 (8), το Συμβούλιο κάλεσε την Επιτροπή να υποβάλει σε εύθετο χρόνο πρόταση τρίτου προγράμματος δράσης που να λαμβάνει υπόψη τους στόχους και τις βελτιώσεις του παραρτήματος του εν λόγω ψηφίσματος, καθώς και το ψήφισμα του Συμβουλίου της 27ης Μαΐου 1993 σχετικά με τη μελλοντική δράση στον τομέα της δημόσιας υγείας (9).

5. Ότι το Συμβούλιο, στο ψήφισμά του της 2ας Ιουνίου 1994 (10), απαντώντας στην ανακοίνωση της Επιτροπής της 29ης Μαρτίου 1994 σχετικά με το πλαίσιο κοινοτικής δράσης στον τομέα της δημόσιας υγείας, κατατάσσει τον καρκίνο στις προτεραιότητες της κοινοτικής δράσης, για τις οποίες η Επιτροπή καλείται να υποβάλει προτάσεις σχετικά με δράσεις που θα πρέπει να διεξαχθούν.

6. Ότι μια κοινοτική δράση πρόληψης του καρκίνου επιτρέπει, λόγω των διαστάσεων και των επιπτώσεών της, να υλοποιηθούν καλύτερα οι προβλεπόμενοι στόχοι.

7. Ότι οι πολιτικές και τα προγράμματα που καταρτίζονται και τίθενται σε εφαρμογή σε κοινοτικό επίπεδο πρέπει να είναι σύμφωνα με τους σκοπούς και τους στόχους της κοινοτικής δράσης για την πρόληψη του καρκίνου 7 ότι, χρειάζεται ειδικότερα, έντονος συντονισμός των δράσεων στα πλαίσια του κοινοτικού ερευνητικού προγράμματος στον τομέα της βιοϊατρικής και της υγείας, αφενός, και των κοινοτικών δράσεων για την πρόληψη του καρκίνου, αφετέρου.

8. Ότι πρέπει να ενισχυθεί η συνεργασία με τους αρμόδιους διεθνείς οργανισμούς και τις τρίτες χώρες.

9. Ότι ο καρκίνος είναι μια σοβαρή νόσος που συνδέεται κυρίως με τον τρόπο ζωής και ότι πρέπει να καταπολεμηθούν οι εγγενείς παράγοντες κινδύνου, ιδίως δε η κατανάλωση καπνού, πράγμα που θα έχει επίσης επίδραση και στην καταπολέμηση άλλων νόσων, ιδίως των καρδιαγγειακών.

10. Ότι με την εξασφάλιση της ευρύτερης ενημέρωσης σχετικά με τις αιτίες του καρκίνου και την πρόληψή του, με τη βελτίωση της συγκρισιμότητας και της σχετικής ενημέρωσης καθώς και με την ανάπτυξη συμπληρωματικών ενεργειών, ιδίως στην αγωγή για την υγεία, το σχέδιο δράσης θα συμβάλει στην υλοποίηση των κοινοτικών στόχων που προβλέπει το άρθρο 129 της συνθήκης.

11. Ότι η Επιτροπή πρέπει να εξασφαλίσει την εφαρμογή του σχεδίου δράσης σε στενή συνεργασία με τα κράτη μέλη 7 ότι είναι απαραίτητο, προς τούτο, να προβλεφθεί διαδικασία για πλήρη συμμετοχή των κρατών μελών στην εφαρμογή αυτή.

12. Ότι στις 20 Δεκεμβρίου 1994 συμφωνήθηκε ένας τρόπος συνδιαλλαγής (modus vivendi) μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τα μέτρα εκτέλεσης των πράξεων που θεσπίζονται σύμφωνα με τη διαδικασία του άρθρου 189 Β της συνθήκης EK.

13. Ότι, εξάλλου, η Επιτροπή, για να έχει κάθε αναγκαία επιστημονική πληροφορία, συνεργάζεται με μια ανωτέρου επιπέδου επιτροπή ειδικών επιστημόνων, οριζομένων από τα κράτη μέλη.

14. Ότι, από λειτουργική άποψη, οι επενδύσεις που έγιναν κατά τη διάρκεια των προηγούμενων σχεδίων δράσης, όσον αφορά τόσο τα ευρωπαϊκά πειραματικά δίκτυα όσο και την κινητοποίηση όλων εκείνων που συμμετέχουν στην καταπολέμηση του καρκίνου, πρέπει να διασφαλισθούν και να αναπτυχθούν.

15. Ότι, εντούτοις, πρέπει να αποφευχθούν αλληλεπικαλύψεις, με την προώθηση ανταλλαγής εμπειριών και με την κοινή ανάπτυξη των βασικών στοιχείων ενημέρωσης για το ευρύ κοινό, για την αγωγή σε θέματα υγείας και για την κατάρτιση του υγειονομικού προσωπικού, τα οποία μπορούν να προορίζονται για συγκεκριμένες ομάδες.

16. Ότι μια κοινοτική συνεισφορά στην καταπολέμηση του καρκίνου συμπεριλαμβάνει όλες τις πτυχές πρωτογενούς, δευτερογενούς και τριτογενούς πρόληψης, συμπεριλαμβανομένων των πτυχών που συμβάλλουν στη μείωση των επιπτώσεων της ασθένειας και στη βελτίωση της δυνατότητας θεραπείας της καθώς και της ποιότητας ζωής των ασθενών.

17. Ότι, για να αυξηθεί η αξία και ο αντίκτυπος του σχεδίου δράσης, πρέπει να πραγματοποιείται συνεχής αξιολόγηση των δράσεων που αναλαμβάνονται, κυρίως όσον αφορά την αποτελεσματικότητά τους και την επίτευξη των στόχων, τόσο σε εθνικό όσο και σε κοινοτικό επίπεδο και, εφόσον χρειάζεται, να γίνονται οι αναγκαίες τροποποιήσεις.

18. Ότι οι στόχοι του σχεδίου και των δράσεων υλοποίησής του περιλαμβάνονται στις απαιτήσεις προστασίας της υγείας του άρθρου 129 παράγραφος 1 τρίτη περίπτωση της συνθήκης και συνιστούν ως εκ τούτου στοιχείο και των άλλων κοινοτικών πολιτικών.

19. Ότι η παρούσα απόφαση καθορίζει για όλη την διάρκεια του σχεδίου δράσης ένα χρηματοδοτικό πλαίσιο που αποτελεί την προνομιακή αναφορά κατά την έννοια του σημείου 1 της δήλωσης του Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995, για την αρχή την αρμόδια επί του προϋπολογισμού μέσα στα πλαίσια της ετήσιας διαδικασίας του προϋπολογισμού.

20. Ότι το σχέδιο αυτό θα πρέπει να είναι πενταετούς διαρκείας προκειμένου να δοθεί ο απαιτούμενος χρόνος για την υλοποίηση των ενεργειών και την επίτευξη των στόχων που έχουν τεθεί,

ΑΠΟΦΑΣΙΖΟΥΝ:

Άρθρο 1

Θέσπιση του προγράμματος

1. Θεσπίζεται κοινοτικό σχέδιο δράσης για την καταπολέμηση του καρκίνου με τίτλο «Η Ευρώπη κατά του καρκίνου», εφεξής αποκαλούμενο «παρόν σχέδιο», για την περίοδο από (1ης Ιανουαρίου 1996 μέχρι 31 Δεκεμβρίου 2000) στο πλαίσιο της δράσης στον τομέα της δημόσιας υγείας.

2. Το σχέδιο έχει ως στόχο να συμβάλει στην εξασφάλιση υψηλού επιπέδου προστασίας της υγείας, περιλαμβάνει δε δράσεις οι οποίες αποσκοπούν:

- στην πρόληψη των πρόωρων θανάτων λόγω καρκίνου,

- στη μείωση της θνησιμότητας και της νοσηρότητας που οφείλονται στον καρκίνο,

- στην προαγωγή της ποιότητας ζωής χάρη στη βελτίωση της γενικής υγείας,

- στην προώθηση της γενικής ευεξίας του πληθυσμού, ιδίως χάρη στην απάμβλυνση των οικονομικών και κοινωνικών συνεπειών του καρκίνου.

3. Οι εφαρμοστέες στο πλαίσιο του παρόντος σχεδίου δράσεις και οι επί μέρους στόχοι τους εκτίθενται στο παράρτημα του παρόντος, στα ακόλουθα κεφάλαια:

Α. Συλλογή στοιχείων και έρευνα

Β. Πληροφόρηση και διαπαιδαγώγηση στον τομέα της υγείας

Γ. Έγκαιρη ανίχνευση και διαγνωστικές εξετάσεις

Δ. Κατάρτιση και έλεγχος ποιότητας

4. Συγκεκριμένα, οι δράσεις που θα πρέπει να αναληφθούν περιλαμβάνουν:

- τον προσδιορισμό κοινών στόχων,

- την τυποποίηση και συλλογή συγκρίσιμων και συμβατών στοιχείων στον τομέα της υγείας,

- προγράμματα ανταλλαγής εμπειριών και επαγγελματιών στον τομέα της υγείας και προγράμματα διάδοσης των πλέον αποτελεσματικών πρακτικών,

- την ίδρυση δικτύων πληροφόρησης,

- τη διεξαγωγή μελετών σε ευρωπαϊκή κλίμακα και τη διάδοση των αποτελεσμάτων τους,

- την εφαρμογή προτύπων προγραμμάτων και σχεδίων,

- τη σύνταξη εκθέσεων, ιδίως για τον έλεγχο των λαμβανομένων μέτρων.

Άρθρο 2

Εφαρμογή

1. Η Επιτροπή εξασφαλίζει, σε στενή συνεργασία με τα κράτη μέλη, την εφαρμογή των δράσεων που εκτίθενται στο παράρτημα, σύμφωνα με τη διαδικασία του άρθρου 5.

2. Επιπλέον, η Επιτροπή συνεργάζεται με ιδρύματα και οργανισμούς που ασχολούνται ενεργά με την καταπολέμηση του καρκίνου.

3. Τα κράτη μέλη καλούνται να λάβουν τα μέτρα που θεωρούν αναγκαία για τον συντονισμό και την εφαρμογή του παρόντος σχεδίου δράσης σε εθνικό επίπεδο.

Άρθρο 3

Προϋπολογισμός

1. Η συνολική χρηματοδότηση για την υλοποίηση του παρόντος σχεδίου δράσης, για την περίοδο που αναφέρεται στο άρθρο 1, ανέρχεται σε 59 εκατομμύρια Ecu.

2. Οι ετήσιες πιστώσεις εγκρίνονται από την αρμόδια επί του προϋπολογισμού αρχή εντός των ορίων των δημοσιονομικών προοπτικών.

Άρθρο 4

Συνοχή και συμπληρωματικότητα

Η Επιτροπή και τα κράτη μέλη μεριμνούν για τη συνοχή και τη συμπληρωματικότητα των δράσεων στα πλαίσια του παρόντος σχεδίου δράσης, και των άλλων σχετικών κοινοτικών προγραμμάτων και πρωτοβουλιών, συμπεριλαμβανομένου του προγράμματος έρευνας βιοϊατρικής και υγείας, δυνάμει του ερευνητικού προγράμματος-πλαισίου της Κοινότητας και των προγραμμάτων που θεσπίζουν ένα ολοκληρωμένο δίκτυο πληροφοριών (τεχνολογία της πληροφόρησης σε τομείς γενικού ενδιαφέροντος).

Άρθρο 5

Επιτροπή

1. Η Ευρωπαϊκή Επιτροπή επικουρείται από επιτροπή, εφεξής αποκαλούμενη «επιτροπή», η οποία απαρτίζεται από δύο αντιπροσώπους τους οποίους διορίζει κάθε κράτος μέλος και προεδρεύεται από τον αντιπρόσωπο της Επιτροπής.

2. Ο αντιπρόσωπος της Ευρωπαϊκής Επιτροπής υποβάλλει στην επιτροπή σχέδια των ληπτέων μέτρων. Τα μέτρα αυτά αφορούν:

α) τον εσωτερικό κανονισμό της επιτροπής 7

β) ετήσιο πρόγραμμα εργασιών στο οποίο αναφέρονται ιδίως οι προτεραιότητες δράσης 7

γ) τις λεπτομέρειες, τα κριτήρια και τις διαδικασίες επιλογής και χρηματοδότησης των σχεδίων στο πλαίσιο του παρόντος σχεδίου δράσης, συμπεριλαμβανομένων και εκείνων που συνεπάγονται συνεργασία με διεθνείς οργανισμούς αρμόδιους στον τομέα της δημόσιας υγείας και συμμετοχή των χωρών που αναφέρονται στο άρθρο 6 παράγραφος 2 7

δ) τη διαδικασία αξιολόγησης 7

ε) τους τρόπους διάδοσης και μεταφοράς των αποτελεσμάτων 7

στ) τους τρόπους συνεργασίας με τα ιδρύματα και τους οργανισμούς που αναφέρονται στο άρθρο 2 παράγραφος 2.

Η επιτροπή διατυπώνει τη γνώμη της για το σχέδιο μέτρων που αναφέρεται ανωτέρω, εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την πλειοψηφία που προβλέπεται από το άρθρο 148 παράγραφος 2 της συνθήκης για την έκδοση αποφάσεων τις οποίες καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει μέτρα τα οποία εφαρμόζονται αμέσως. Εάν όμως τα μέτρα δεν είναι σύμφωνα με τη γνώμη που διατύπωσε η επιτροπή, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή μπορεί να αναβάλει την εφαρμογή των μέτρων που αποφάσισε επί δύο μήνες, από την ημερομηνία της ανακοίνωσης.

Το Συμβούλιο αποφασίζοντας με ειδική πλειοψηφία, μπορεί να λάβει διαφορετική απόφαση μετά την προθεσμία που προβλέπεται στο προηγούμενο εδάφιο.

3. Η Επιτροπή μπορεί επίσης να ζητήσει τη γνώμη της επιτροπής για οιοδήποτε άλλο θέμα αφορά την εφαρμογή του παρόντος σχεδίου δράσης.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.

4. Ο αντιπρόσωπος της Επιτροπής ενημερώνει τακτικά την επιτροπή:

- για τις χρηματοδοτικές συνεισφορές στα πλαίσια του παρόντος σχεδίου δράσης (ποσά, διάρκεια, κατανομή και δικαιούχοι),

- προκειμένου να εξασφαλισθεί η συνοχή και η συμπληρωματικότητα που αναφέρονται στο άρθρο 4, για οιαδήποτε πρόταση της Επιτροπής ή πρωτοβουλία της Κοινότητας και για την εφαρμογή προγραμμάτων στα πλαίσια άλλων τομέων που σχετίζονται άμεσα με την υλοποίηση των στόχων του παρόντος σχεδίου δράσης.

Άρθρο 6

Διεθνής συνεργασία

1. Κατά την εφαρμογή του παρόντος σχεδίου δράσης, ενθαρρύνεται και εφαρμόζεται, σύμφωνα με τη διαδικασία του άρθρου 5, η συνεργασία με τις τρίτες χώρες και τους διεθνείς οργανισμούς που είναι αρμόδιοι στον τομέα της δημόσιας υγείας, ειδικότερα δε με την Παγκόσμια Οργάνωση Υγείας και το διεθνές κέντρο έρευνας για τον καρκίνο.

2. Μπορούν να συμμετέχουν στο παρόν σχέδιο δράσης οι συνδεδεμένες χώρες της Κεντρικής και Ανατολικής Ευρώπης (ΧΚΑΕ), σύμφωνα με τους όρους που καθορίζονται στα πρόσθετα πρωτόκολλα των συμφωνιών σύνδεσης σχετικά με τη συμμετοχή σε κοινοτικά προγράμματα που θα συναφθούν με τις χώρες αυτές. Μπορούν να συμμετέχουν στο σχέδιο δράσης η Κύπρος και η Μάλτα βάσει συμπληρωματικών πιστώσεων σύμφωνα με τους ίδιους κανόνες που εφαρμόζονται στις χώρες της ΕΖΕΣ, βάσει των διαδικασιών που θα συμφωνηθούν με τις χώρες αυτές.

Άρθρο 7

Παρακολούθηση και εκτίμηση

1. Η Επιτροπή, λαμβάνοντας υπόψη τους απολογισμούς που συντάσσουν τα κράτη μέλη και με τη συμμετοχή, εφόσον παραστεί ανάγκη, ανεξάρτητων εμπειρογνωμόνων, αξιολογεί τις αναληφθείσες δράσεις.

2. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ενδιάμεση έκθεση, στα μέσα της εφαρμογής του παρόντος σχεδίου δράσης, και τελική έκθεση, στο τέλος, ενσωματώνει δε σ' αυτές τα πορίσματα των αξιολογήσεων. Η έκθεση αυτή θα τονίζει ιδιαίτερα τη συμπληρωματικότητα της δράσης αυτής με τις άλλες δράσεις που αναφέρονται στο άρθρο 4. Η Επιτροπή υποβάλλει επίσης τις εκθέσεις αυτές στην Οικονομική και Κοινωνική Επιτροπή και στην Επιτροπή των Περιφερειών.

. . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ αριθ. C 139 της 21. 5. 1994, σ. 12.

(2) ΕΕ αριθ. C 393 της 31. 12. 1994, σ. 8.

(3) Γνώμη που διατυπώθηκε στις 28 Σεπτεμβρίου 1994 (δεν έχει ακόμη δημοσιευθεί στην Επίσημη Εφημερίδα).

(4) Γνώμη του Ευρωπαϊκού Κοινοβουλίου που διατυπώθηκε την 1η Μαρτίου 1995 (ΕΕ αριθ. C 68 της 20. 3. 1995, σ. 17), κοινή θέση του Συμβουλίου της . . . (δεν έχει ακόμη δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμη δημοσιευθεί στην Επίσημη Εφημερίδα).

(5) ΕΕ αριθ. C 184 της 23. 7. 1986, σ. 19.

(6) ΕΕ αριθ. L 137 της 30. 5. 1990, σ. 31.

(7) ΕΕ αριθ. C 329 της 6. 12. 1993, σ. 375.

(8) ΕΕ αριθ. C 15 της 18. 1. 1994, σ. 1.

(9) ΕΕ αριθ. C 174 της 25. 6. 1993, σ. 1.

(10) ΕΕ αριθ. C 165 της 17. 6. 1994, σ. 1.

ΠΑΡΑΡΤΗΜΑ

ΣΥΓΚΕΚΡΙΜΕΝΟΙ ΣΤΟΧΟΙ ΚΑΙ ΔΡΑΣΕΙΣ

Α. Συλλογή στοιχείων και έρευνα

Στόχος

Επέκταση και βελτίωση των γνώσεων για τα αίτια, την πρόληψη και τη θεραπεία του καρκίνου και διευκόλυνση της συλλογής αξιόπιστων και συγκρίσιμων στοιχείων σχετικά με τη συχνότητα εμφανίσεως του καρκίνου, συμπεριλαμβανομένων των σχετικών με τον παιδικό καρκίνο, προκειμένου ιδίως να εντοπισθούν οι τάσεις και να εκπονηθούν επιδημιολογικές μελέτες σε ευρωπαϊκή κλίμακα.

Δράσεις

1. Υποστήριξη των ανταλλαγών πληροφοριών και εμπειριών στον τομέα της συλλογής και διάδοσης αξιόπιστων και συγκρίσιμων στοιχείων όσον αφορά τα μητρώα καρκίνων (επιπολασμός, συχνότητα εμφάνισης, θνησιμότητα, ποσοστό επιβίωσης και ομάδες ηλικίας). Ανάπτυξη και ενίσχυση ευρωπαϊκού δικτύου σε συνεργασία με το διεθνές κέντρο έρευνας για τον καρκίνο (IARC).

2. Υποστήριξη της διεξαγωγής επιδημιολογικών μελετών σε ευρωπαϊκή κλίμακα και της διάδοσης των πορισμάτων τους όσον αφορά τον προσδιορισμό των καρκινογόνων ουσιών (φυσικών, χημικών και βιολογικών), με ιδιαίτερη προσοχή στους περιβαλλοντικούς συντελεστές και τις συνδεόμενες μ' αυτούς συνθήκες εργασίας, στους κινδύνους που συνδέονται με την έκθεση σ' αυτούς τους παράγοντες (μορφές έκθεσης και προσβαλλόμενες υποομάδες του πληθυσμού), στις μεθόδους πρόληψης και την εισαγωγή προγραμμάτων αντικειμενικής αξιολόγησης των ποσοστών επιβίωσης βάσει καθορισμένων κριτηρίων (ηλικία, φύλο, θέση του όγκου, ιστολογικός τύπος, κ.λπ.), καθώς και εκτίμησης των πηγών απόκλισης εντός των εν λόγω ποσοστών επιβίωσης. Υποστήριξη, με βάση τα πορίσματα αυτά, της σύνταξης και κυκλοφορίας συστάσεων. Μελέτες κοόρτης για τον καρκίνο, τη διατροφή και την υγεία (δίκτυο EPIC), υποστήριξη της διεξαγωγής επιδημιολογικών μελετών με βάση τις έρευνες για τον δυνητικό προληπτικό ρόλο της διατροφής (προσδιορισμός προστατευτικών ουσιών, τροποποίηση ειδικών διαιτητικών παραγόντων) και, ενδεχομένως, ουσιών χημειοπρόληψης.

3. Συμβολή στον καθορισμό των προτεραιοτήτων όσον αφορά την έρευνα για τον καρκίνο που θα πρέπει να διενεργηθεί δυνάμει των κοινοτικών προγραμμάτων-πλαισίων έρευνας, και ειδικότερα του προγράμματος έρευνας στον τομέα της βιοϊατρικής και της υγείας, το οποίο συμπεριλαμβάνει δράσεις βασικής και κλινικής έρευνας για τον καρκίνο, και προώθηση των ερευνητικών μεθόδων που προσανατολίζονται προς τη διεξαγωγή έγκαιρης, λεπτομερούς και έγκυρης διάγνωσης, χάρη σε τεχνικές διάγνωσης εργαστηρίου, ιδίως σε ανοσιολογική και γενετική βάση. Στήριξη της σύνταξης ευρετηρίου των δράσεων βασικής και κλινικής έρευνας στον τομέα του καρκίνου, που διεξάγονται στην Ευρώπη 7 βοήθεια για τη μεταφορά των αποτελεσμάτων των βασικών ερευνών σε κλινικές δοκιμές 7 δίκτυα ανταλλαγής πληροφοριών σχετικά με τις ήδη διεξαγόμενες κλινικές δοκιμές και ενίσχυση της προώθησης πολυκεντρικών και πολυεθνικών κλινικών δοκιμών προκειμένου να επισπευσθεί η αξιολόγηση των νέων μεθόδων περίθαλψης.

Β. Διαπαιδαγώγηση στον τομέα της υγείας και πληροφόρηση

Στόχοι

Συμβολή στη βελτίωση των γνώσεων του Ευρωπαίου πολίτη περί των κινδύνων και της πρόληψης του καρκίνου, και ενθάρρυνσή του να υιοθετήσει συνήθειες υγιεινής ζωής,

προώθηση και αξιολόγηση πολιτικών και μέτρων για τα αίτια και τους κινδύνους του καρκίνου.

Δράσεις

4. Ετήσια διοργάνωση εβδομάδας «Η Ευρώπη κατά του καρκίνου».

5. Βελτίωση της διάδοσης και της αποτελεσματικότητας των μηνυμάτων πρόληψης του καρκίνου, και ιδίως των συστάσεων του ευρωπαϊκού κώδικα κατά του καρκίνου, με υποστήριξη εξειδικευμένων δράσεων (που απευθύνονται στους εκπαιδευτικούς, τους ιατρούς παθολόγους, κ.λπ.) και πρότυπων σχεδίων, μελετών και αναλύσεων των τεχνικών προώθησης της υγείας, καθώς και με υποστήριξη της αξιολόγησης των δράσεων που διεξάγονται σ' αυτόν τον τομέα.

6. Υποστήριξη και επέκταση των δικτύων πρότυπων δράσεων πληροφόρησης και ανταλλαγών στον τομέα της πρόληψης του καρκίνου, λαμβανομένων υπόψη των συστάσεων του ευρωπαϊκού κώδικα κατά του καρκίνου, και των συστάσεων των επιτροπών εμπειρογνωμόνων που συνεδριάζουν προς τούτο, προκειμένου να προβληθούν και να διαδοθούν οι ορθότερες πρακτικές.

7. Προώθηση εκστρατειών πληροφόρησης και ευαισθητοποίησης συγκεκριμένων ομάδων πληθυσμού σε θέματα υγείας και πρόληψης του καρκίνου, ιδίως στους δημόσιους χώρους και στους χώρους εργασίας.

8. Ενθάρρυνση σχεδίων ευρωπαϊκής διάστασης σχετικά με την πρόληψη του καπνίσματος, αξιολόγηση της εφαρμογής των συστάσεων για τη χρήση καπνού στους δημόσιους χώρους, ιδίως στις συγκοινωνίες και στα σχολεία. Προώθηση στρατηγικών οι οποίες θα αποσκοπούν στην προστασία από το παθητικό κάπνισμα των πλέον ευάλωτων ομάδων, ιδίως των εγκύων και των παιδιών. Αξιολόγηση των συνεπειών των μέτρων που λαμβάνονται στα κράτη μέλη για τη μείωση της κατανάλωσης καπνού, όπως: απαγόρευση ή έλεγχος της άμεσης ή έμμεσης διαφήμισης, αποτελέσματα των φορολογικών μέτρων, εξαίρεση του καπνού από το δείκτη τιμών και διάδοση των γνώσεων οι οποίες αποκτώνται από τις αξιολογήσεις αυτές. Υποστήριξη και αξιολόγηση πρότυπων δράσεων πρόληψης του καπνίσματος στα πλαίσια δικτύων ανταλλαγών μεταξύ των κρατών μελών, όπως τα δίκτυα «πόλεις χωρίς τσιγάρο», «νοσοκομεία χωρίς τσιγάρο» και «λέσχες νέων χωρίς τσιγάρο» σε συνεργασία με το υγειονομικό προσωπικό και τους εκπαιδευτικούς.

9. Επιλογή, διάδοση και αξιολόγηση των επιπτώσεων των καλύτερων μεθόδων μείωσης της κατανάλωσης καπνού στα κράτη μέλη, στα πλαίσια προτύπων δράσεων που θέτουν σε εφαρμογή τις μεθόδους αυτές με τη συνεργασία του υγειονομικού προσωπικού. Συνέχιση της κατάταξης των επικίνδυνων ουσιών και παρασκευασμάτων, με σκοπό τη βελτίωση της συσκευασίας και της επισήμανσής τους.

10. Συμβολή στην κατάρτιση και εφαρμογή ολοκληρωμένων προγραμμάτων διαπαιδαγώγησης στον τομέα της υγείας σε διάφορα πλαίσια με ιδιαίτερη έμφαση στην πρόληψη του καρκίνου. Καθορισμός και εφαρμογή συμπληρωματικών σχεδίων πρόληψης του καρκίνου για συγκεκριμένες ομάδες σε διάφορα πλαίσια.

Αξιολόγηση των πρωτοβουλιών διαπαιδαγώγησης των νέων σε θέματα υγείας, με προτεραιότητα στην ανάπτυξη, εκ μέρους του ατόμου, αισθήματος ευθύνης έναντι της υγείας του, στην πρόληψη του καπνίσματος και της υπερβολικής κατανάλωσης οινοπνεύματος, στην προώθηση της υγιεινής διατροφής ιδίως της κατανάλωσης οπωρολαχανικών και κατάλληλων εκστρατειών στα μέσα μαζικής ενημέρωσης σχετικά με την υγιεινή διατροφή και στην ευαισθητοποίηση στους κινδύνους που συνδέονται με την υπερβολική έκθεση του δέρματος στις υπεριώδεις ακτινοβολίες.

11. Υποστήριξη των ανταλλαγών εμπειριών στα πλαίσια των ολοκληρωμένων προγραμμάτων διαπαιδαγώγησης στον τομέα της υγείας προκειμένου να βελτιωθεί η αρχική και η συνεχής κατάρτιση των εκπαιδευτικών και των υπευθύνων των προγραμμάτων πρόληψης του καρκίνου, λαμβανομένης υπόψη της πείρας που αποκτήθηκε στα πλαίσια προγραμμάτων όπως το ERASMUS, καθώς και από τις δράσεις υποστήριξης της Επιτροπής στον τομέα της εκπαίδευσης.

12. Υποστήριξη για τη δημιουργία, τη διάδοση και την αξιολόγηση των επιπτώσεων κοινοτικού παιδαγωγικού υλικού σχετικά με την πρόληψη του καρκίνου, ιδίως δε υλικού που έχει δοκιμασθεί στα πλαίσια των δικτύων προτύπων πειραμάτων.

13. Διεξαγωγή μελετών και διάδοση των πορισμάτων τους, που συντελούν στη βελτίωση του επιπέδου γνώσεων σχετικά με τις αντιλήψεις των νέων όσον αφορά τον καρκίνο, το κάπνισμα, τις συνήθειες διατροφής και τους κινδύνους που συνδέονται με την υπερβολική έκθεση του δέρματος στις υπεριώδεις ακτινοβολίες. Αναλύσεις με σκοπό την αύξηση της αποτελεσματικότητας των προγραμμάτων πρόληψης που απευθύνονται στα παιδιά και στους νέους.

Γ. Έγκαιρη ανίχνευση και διαγνωστικές εξετάσεις

Στόχος

Συμβολή στη βελτίωση και την αύξηση των πιθανοτήτων έγκαιρης ανίχνευσης ιδίως μέσω της ανάπτυξης και διάδοσης αποτελεσματικών προγραμμάτων διαγνωστικών εξετάσεων και κατάλληλων πρακτικών.

Δράσεις

14. Υποστήριξη της δημιουργίας και αξιολόγησης ευρωπαϊκών δικτύων πρότυπων σχεδίων στον τομέα των μαζικών διαγνωστικών εξετάσεων για καρκίνο του μαστού και του τραχήλου της μήτρας βάσει εκδιδόμενων σε ευρωπαϊκό επίπεδο συστάσεων για την εξασφάλιση της ποιότητας των εξετάσεων και υποστήριξη της διοργάνωσης συναντήσεων για την εξέταση της σκοπιμότητας της επέκτασης των προτύπων σχεδίων σε εθνικό και περιφερειακό επίπεδο.

15. Υποστήριξη της διαμόρφωσης και διάδοσης, σε ευρωπαϊκό επίπεδο, κοινής ορολογίας και ταξινόμησης, με σκοπό τη βελτίωση της ποιότητας της ανατομικής και κυτταροπαθολογικής ερμηνείας, ιδιαίτερα των υπόπτων όγκων στο μαστό και τη μήτρα, προς χρήση ιδίως των κυτταροπαθολογοανατόμων της Κοινότητας.

16. Υποστήριξη των ευρωπαϊκών μελετών σκοπιμότητας για τις έγκαιρες μαζικές (1) διαγνωστικές εξετάσεις για άλλους καρκίνους (των ωοθηκών, του προστάτη, του δέρματος, του παχέος εντέρου/ορθού, της στοματικής κοιλότητας), λαμβανομένων υπόψη ιδίως των ιατρικών, ψυχολογικών, κοινωνικών και οικονομικών πλευρών του θέματος.

Δ. Κατάρτιση και έλεγχος και διασφάλιση ποιότητας

Στόχος

Συμβολή στη βελτίωση της κατάρτισης του υγειονομικού προσωπικού όσον αφορά τον καρκίνο, συμπεριλαμβανομένης της κατάρτισης επί του παιδικού καρκίνου, και στη βελτίωση των μεθόδων ελέγχου ποιότητας.

Δράσεις

17. Συνέχιση της εφαρμογής της σύστασης της Επιτροπής, της 8ης Νοεμβρίου 1989, σχετικά με την κατάρτιση του υγειονομικού προσωπικού όσον αφορά τον καρκίνο: ενίσχυση για την καθιέρωση περιοδικής αξιολόγησης του αντικτύπου των ευρωπαϊκών πρότυπων δικτύων για την αρχική και τη συνεχή κατάρτιση σε θέματα καρκίνου που παρέχεται στο ιατρικό σώμα, το νοσηλευτικό προσωπικό και τους οδοντιάτρους, ιδίως για το υγειονομικό προσωπικό που εργάζεται στον τομέα του παιδικού καρκίνου.

18. Υποστήριξη της κινητικότητας των επαγγελματιών που εργάζονται στο χώρο της υγείας (ιδίως των εκπαιδευτών), ούτως ώστε να βελτιωθούν οι θεωρητικές και πρακτικές γνώσεις σχετικά με τον καρκίνο (ιδίως πρωτογενής πρόληψη, έγκαιρη διάγνωση, μαζικές διαγνωστικές εξετάσεις, ιδίως για καρκίνο του τραχήλου της μήτρας και του μαστού, και εξασφάλιση ποιότητας) μεταξύ κορυφαίων κέντρων των κρατών μελών που παρέχουν κατάρτιση υψηλού επιπέδου, στις περιπτώσεις κατά τις οποίες η κινητικότητα αυτή δεν εξασφαλίζεται από υπάρχοντα κοινοτικά προγράμματα όπως το COMETT II ή το FORCE.

19. Υποστήριξη των ανταλλαγών εμπειριών, της σύνταξης και διάδοσης συστάσεων που εκδίδονται στο πλαίσιο διασκέψεων και αποσκοπούν στην επίτευξη συναίνεσης όσον αφορά την ορθή πρακτική στον τομέα της καταπολέμησης του καρκίνου και συστάσεων που εκδίδονται από ομάδες ειδικών για την ταχύτερη διάδοση και εφαρμογή των αποτελεσμάτων ελεγχομένων μελετών.

20. Προετοιμασία διδακτικού υλικού ευρωπαϊκού ενδιαφέροντος για τη βελτίωση της κατάρτισης του υγειονομικού προσωπικού όσον αφορά τον καρκίνο, ιδίως χάρη στη χρησιμοποίηση διαλογικών πληροφορικών προγραμμάτων. Αξιολόγηση του αντικτύπου του υλικού αυτού στο πλαίσιο προτύπων δικτύων. Ειδικότερα, υποστήριξη της ανάπτυξης, της εφαρμογής και της αξιολόγησης δομοστοιχείων πρόληψης προοριζομένων για τα ιατρικά επαγγέλματα και υποδειγμάτων που βοηθούν στη διάγνωση και τη λήψη απόφασης σχετικά με τα μέτρα για την πρόληψη της ανάπτυξης της νόσου και τους κινδύνους επανεμφάνισής της.

21. Προώθηση πρωτοβουλιών και υποστήριξη της διεξαγωγής μελετών σε ευρωπαϊκό επίπεδο και της διάδοσης των πορισμάτων της, ιδίως στα πλαίσια συναντήσεων και ανταλλαγών εμπειριών σε ευρωπαϊκό επίπεδο, ούτως ώστε να μαθευτεί καλύτερα και να βελτιωθεί η αποτελεσματικότητα των μεθόδων ελέγχου ποιότητας των μηχανισμών για την ορθή και έγκαιρη διάγνωση της νόσου, καθώς και για την πρόληψη της ανάπτυξής της, των κινδύνων επανεμφάνισης και των συνδεδεμένων συνδρόμων, λαμβανομένων υπόψη των ψυχολογικών και κοινωνικών πλευρών του θέματος, ιδίως δε της ποιότητας ζωής των ασθενών, συμπεριλαμβανομένων των καταπραϋντικών μεθόδων.

22. Υποστήριξη προτύπων σχεδίων στον τομέα της εξασφάλισης της ποιότητας, συμπεριλαμβανομένης της διάδοσης και της αξιολόγησης των αποτελεσμάτων, ιδίως όσον αφορά τις πρακτικές που συνδέονται με τους ελέγχους των εγκαταστάσεων ακτινοθεραπείας και την κατάρτιση του υγειονομικού προσωπικού.

ΣΚΕΠΤΙΚΟ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 26 Απριλίου 1994, η Επιτροπή υπέβαλε πρόταση δυνάμει του άρθρου 129 της συνθήκης EK, σχετικά με μια απόφαση για τη θέσπιση σχεδίου δράσης 1995-1999 για την καταπολέμηση του καρκίνου στο πλαίσιο της δράσης στον τομέα της δημόσιας υγείας.

2. Το Ευρωπαϊκό Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών έδωσαν τη γνώμη τους την 1η Μαρτίου 1995 (1), την 14η Σεπτεμβρίου 1994 (2) και την 27η Αυγούστου 1994 (3) αντιστοίχως.

Υπό το πρίσμα αυτών των γνωμών, η Επιτροπή υπέβαλε τροποποιημένη πρόταση απόφασης στις 21 Απριλίου 1995 (4).

3. Στις 2 Ιουνίου 1995, το Συμβούλιο εξέδωσε κοινή θέση σύμφωνα με το άρθρο 189 Β της συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση αυτή έχει ως στόχο την εφαρμογή μιας εκ των προτεραιοτήτων που περιλαμβάνει η Επιτροπή στην ανακοίνωσή της σχετικά με το πλαίσιο δράσης στον τομέα της δημόσιας υγείας, και το Συμβούλιο στο ψήφισμά του της 2ας Ιουνίου 1994, η οποία πρέπει να αποτελέσει αντικείμενο πολυετούς κοινοτικής δράσης, σύμφωνα και με την επιθυμία και του Κοινοβουλίου.

Ταυτόχρονα η δράση αυτή αποτελεί συνέχεια της δράσης που έχει ήδη αναληφθεί στα πλαίσια του προγράμματος «η Ευρώπη κατά του καρκίνου», της οποίας το τελευταίο σχέδιο έληξε στα τέλη του 1994.

Η δράση αυτή, η οποία έχει προγραμματιστεί για περίοδο 5 ετών, καθορίζει:

- με τα άρθρα, το γενικό πλαίσιο της δράσης (γενικές διατάξεις έναρξης της λειτουργίας, εφαρμογής και παρακολούθησης του σχεδίου)

- με το παράρτημα, τις προς εφαρμογήν δράσεις.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικές παρατηρήσεις:

Στην κοινή του θέση, το Συμβούλιο διατηρεί τα βασικά στοιχεία της πρότασης της Επιτροπής, ενώ ταυτόχρονα επιφέρει τροποποιήσεις που εκτιμά απαραίτητες, όσον αφορά τα γενικά στοιχεία παρουσίασης και εφαρμογής του σχεδίου.

2. Ειδικές παρατηρήσεις:

2.1. Τροποποιήσεις που επέφερε το Συμβούλιο στην τροποποιημένη πρόταση της Επιτροπής.

Οι κύριες τροποποιήσεις του Συμβουλίου στην τροποποιημένη πρόταση της Επιτροπής αφορούν τις ακόλουθες πτυχές:

α) Θέσπιση του προγράμματος (άρθρο 1)

Οι επελθούσες τροποποιήσεις (συμπληρώσεις) αποσκοπούν στη διευκρίνιση των κύριων βασικών στοιχείων του προγράμματος: του γενικού στόχου (παράγραφος 2), της δομής (παράγραφος 3) και των κύριων τρόπων δράσης (παράγραφος 4).

Με τον τρόπο αυτό, το κείμενο του Συμβουλίου δέχεται ως έχουν τις τροποποιήσεις που επέφερε το Κοινοβούλιο (τροπολογία 13 και ακόλουθες), και την τροποποίηση που εισήγαγε η Επιτροπή στο άρθρο 2 της πρότασής της - ή ακολουθεί το νόημά τους.

β) Εφαρμογή (άρθρο 2) και επιτροπολογία (άρθρο 5)

Οι επελθούσες τροποποιήσεις στις διατάξεις και διαδικασίες εφαρμογής του προγράμματος αποσκοπούν κυρίως:

- στον καλύτερο καθορισμό (άρθρο 2) των ρόλων και της συμμετοχής της Επιτροπής (παράγραφος 1), των ιδρυμάτων και οργανισμών που αναπτύσσουν δράση στον τομέα αυτό (παράγραφος 2) και των κρατών μελών (παράγραφος 1 και 3) αντιστοίχως, στην εφαρμογή του προγράμματος,

- επιδιώκοντας να συνδυάσει την αναγκαιότητα ευελιξίας στη διαχείριση του προγράμματος και την αναγκαιότητα πιο ενεργούς συμμετοχής των κρατών μελών σε ορισμένες σημαντικές αποφάσεις, το Συμβούλιο προτίμησε μιαν επιτροπή η οποία θα ασκεί τις αρμοδιότητές της, ανάλογα με τα θέματα, είτε σύμφωνα με τη διαδικασία της διαχειριστικής επιτροπής, είτε σύμφωνα με εκείνη της συμβουλευτικής επιτροπής (άρθρο 5).

Επιπλέον, η τακτική ενημέρωση σχετικά με τις χορηγούμενες χρηματοοικονομικές συνδρομές και τις δραστηριότητες σε άλλους τομείς που ευρίσκονται σε άμεση σχέση με την πραγματοποίηση των στόχων του προγράμματος, η οποία προβλέπεται από την παράγραφο 4, αποσκοπεί σε διαφάνεια και αποτελεσματικότητα (σε σχέση κυρίως με τη διάταξη του άρθρου 4).

γ) Συνολική χρηματοδότηση (άρθρο 3 παράγραφος 1)

Το Συμβούλιο τροποποίησε το άρθρο 3 σύμφωνα με τη δήλωση Κοινοβουλίου/Συμβουλίου/Επιτροπής της 6ης Μαρτίου 1995 σχετικά με την εγγραφή χρηματοοικονομικών διατάξεων στις νομοθετικές πράξεις εγγράφοντας σ' αυτό το άρθρο το ποσό της συνολικής χρηματοδότησης που προβλέπεται για την εκτέλεση του προγράμματος. Προστέθηκε επίσης σχετικά μια προτελευταία αιτιολογική παράγραφος.

Το ποσόν που ορίστηκε -59 εκατομμύρια Ecu- αντιπροσωπεύει ένα σημείο ισορροπίας μεταξύ της επιθυμίας να εξακολουθήσει η υποστήριξη των δραστηριοτήτων στον τομέα αυτό, διατηρώντας την κοινοτική συμμετοχή σ' ένα επίπεδο τουλάχιστον ισοδύναμο με το επίπεδο των προηγουμένων ετών, και της αναγκαιότητας να ληφθούν υπόψη οι απαιτήσεις της δημοσιονομικής πειθαρχίας.

δ) Διεθνής συνεργασία (άρθρο 6)

Το Συμβούλιο περιορίστηκε σε προσαρμογές που προορίζονται να εξασφαλίσουν τη συνοχή

- της παραγράφου 1 με τη διάταξη του άρθρου 5 παράγραφος 2 στοιχείο στ),

- της παραγράφου 2, σε σχέση με τις υπάρχουσες ή τις υπό διαπραγμάτευση συμφωνίες με τις ενδιαφερόμενες χώρες.

ε) Παρακολούθηση και αξιολόγηση

Οι επελθούσες στο κείμενο τροποποιήσεις δεν μεταβάλλουν την ουσία του θέματος και έχουν ως μοναδικό στόχο τη διευκρίνηση των όρων της παρακολούθησης γενικώς και της αξιολόγησης ειδικώς.

Το Συμβούλιο, για λόγους ρεαλισμού συμφωνεί με την Επιτροπή η οποία, στην τροποποιημένη της πρόταση, καταργεί την απαίτηση υποβολής ετήσιας έκθεσης.

στ) Παράρτημα

Η κύρια τροποποίηση που επέφερε το Συμβούλιο στο προτεινόμενο κείμενο αποσκοπεί να συγκεντρώσει τις δράσεις σε ορισμένα γενικά κεφάλαια και να ορίσει για καθένα από αυτά τον επιδιωκόμενο ειδικό στόχο (όπως προβλέπεται στο άρθρο 1 παράγραφος 3).

2.2. Τροπολογίες του Ευρωπαϊκού Κοινοβουλίου

α) Τροπολογίες που δέχτηκε η Επιτροπή

- Το Συμβούλιο δέχτηκε τις περισσότερες από τις 26 τροπολογίες που είχε δεχτεί η Επιτροπή, ολικώς ή μερικώς (5), ως έχουν, όλως ή εν μέρει, ή κατ' ουσία, υπό διαφέρουσα ή γενικότερη μορφή.

- Το Συμβούλιο δεν έκρινε σκόπιμο να δεχτεί ορισμένες από αυτές τις τροπολογίες:

- εκείνες που αφορούν πρακτικές λεπτομέρειες εφαρμογής, οι οποίες μπορούν να καλυφθούν μέσω της διαφορετικής επιλεγόμενης προσέγγισης (άρθρο 2 και 5): τροπολογίες 10, 13, 20,

- εκείνες που αφορούν δράση απευθείας επικεντρωμένη στα μέσα μαζικής ενημέρωσης, η οποία θα μπορούσε να θεωρηθεί ως μορφή παρέμβασης: τροπολογίες 8, 25,

- εντελώς ιδιαιτέρως συνδεδεμένες με θεραπευτικές πρακτικές ή συστήματα περίθαλψης, εκτός εάν πρόκειται για πτυχές που εξαρτώνται από την έρευνα οι οποίες καλύπτονται από αλλού: τροπολογίες 31, 32, 34.

β) Τροπολογίες που δεν έγιναν δεκτές από την Επιτροπή

Το Συμβούλιο συμμερίζεται γενικώς τους λόγους που οδήγησαν την Επιτροπή να μην δεχτεί ορισμένες τροπολογίες του Κοινοβουλίου.

Ωστόσο, μεταξύ των 10 τροπολογιών που η Επιτροπή δήλωσε με την τροποποιημένη της πρόταση ότι δεν μπορεί να δεχτεί (6), καλύπτονται, μερικώς ή υπό άλλη μορφή, από το κείμενο της κοινής θέσης του Συμβουλίου:

- η τροπολογία 3 που αφορά τη διατύπωση της 6ης αιτιολογικής παραγράφου,

- οι τροπολογίες 36 και 43 στη 13η αιτιολογική παράγραφο (μνεία επιτροπής εμπειρογνωμόνων υψηλού επιπέδου) και στο άρθρο 5 παράγραφος 4 δεύτερη περίπτωση αυτού του κειμένου.

ΣΥΜΠΕΡΑΣΜΑΤΑ

Το Συμβούλιο συμφωνεί κατ' ουσία με το προτεινόμενο πρόγραμμα, λαμβάνοντας υπόψη του τη γνώμη του Κοινοβουλίου. Καταβάλλει προσπάθεια, μέσω ορισμένων τροποποιήσεων που αφορούν τη δομή και την εφαρμογή, να ενισχύσει τις συνθήκες που επιτρέπουν τη διασφάλιση της βέλτιστης διαφάνειας, αποτελεσματικότητας και παρακολούθησης.

(1) ΕΕ αριθ. C 68 της 20. 3. 1995, σ. 17.

(2) ΕΕ αριθ. C 393 της 31. 12. 1994, σ. 8.

(3) Δεν δημοσιεύθηκε ακόμα στην Επίσημη Εφημερίδα.

(4) Δεν δημοσιεύθηκε ακόμα στην Επίσημη Εφημερίδα.

(5) Τροπολογίες 1, 2, 6, 7, 8, 10, 12, 13, 14, 15, 16, 18, 20, 21, 22, 23, 25, 26, 28, 30, 31, 32, 33, 34, 35 και 42.

(6) Τροπολογίες 3, 4, 9, 17, 19, 27, 29, 36, 43 και 46.